**«Кыргыз Республикасынын жарандарын «Консулдук эсеп» автоматташтырылган маалыматтык системасын пайдалануу менен консулдук эсепке алуу жана консулдук эсептен чыгаруу тартиби жөнүндө жобону бекитүү тууралуу» Кыргыз Республикасынын Өкмөтүнүн 2019-жылдын 25-ноябрындагы № 632 токтомуна өзгөртүүлөрдү киргизүү жөнүндө**

Кыргыз Республикасынын Министрлер Кабинетинин токтомунун долбооруна

**Негиздеме-маалымкат**

1. **Максаты жана милдеттери**

Ушул Кыргыз Республикасынын Өкмөтүнүн токтомунун долбоору чет мамлекетте жүргөн Кыргыз Республикасынын жарандары үчүн жагымдуу шарттарды түзүү, консулдук эсепке алуу жана консулдук эсептен чыгаруу механизмдерин мындан ары өркүндөтүү максатында иштелип чыккан.

1. **Баяндама бөлүгү**

Сунушталган долбоор менен 2019-жылдын 25-ноябрында № 632 саны менен бекитилген Кыргыз Республикасынын жарандарын "Консулдук эсеп" автоматташтырылган маалыматтык системасын пайдалануу менен консулдук эсепке алуу жана консулдук эсептен чыгаруу тартиби жөнүндө жобого төмөнкү өзгөртүүлөрдү киргизүү каралат.

1) Кыргыз Республикасынын чегинен тышкары туруктуу жашоо ордуна кетип жаткан Кыргыз Республикасынын жарандары Кыргыз Республикасынын аймагындагы жашаган орду боюнча каттоо эсебинен чыгышы керек экенин караштырган ченемди (4-пункттун экинчи абзацы) алып салуу сунушталат, анткени долбоордун 6 жана 8 пункттарында Кыргыз Республикасынын жараны каттоо эсебинен чыгарылды жана даректен чыгуу баракчасы берилди деген шарттарда туруктуу консулдук эсепке алынышы мүмкүн болгон ченемдер каралган.

Муну менен бирге учурда “Даректик - маалымдама бюросу” жана “Консулдук эсеп” автоматташтырылган маалыматтык системалары жаран Кыргыз Республикасынын чегинен сырткары жүргөн учурда жарандын арызы боюнча каттоо эсебинен чыгаруу жана Кыргыз Республикасына кайтканда жана каттоо эсебине туруу үчүн калкты каттоо чөйрөсүндө ыйгарым укуктуу мамлекеттик органга кайрылганда Кыргыз Республикасынын жаранын консулдук эсептен чыгаруу мүмкүнчүлүктөрүн караштырат. Буга байланыштуу Кыргыз Республикасынын жарандары үчүн каттоо учурунда жагымдуу шарттарды түзүү максатында окшош жоболорду сунушталган долбоордо чагылдыруу караштырылат.

2) Консулдук эсепке туруу максатында Кыргыз Республикасынын чет өлкөдөгү мекемесине жеке өзү келген учурда Кыргыз Республикасынын жарандары тарабынан сүрөттү тапшыруу зарылчылыгын алып салуу сунушталат, анткени Кыргыз Республикасынын чет өлкөдөгү мекемелеринде орноштурулган автоматташтырылган маалыматтык системаларында Кыргыз Республикасынын жарандарынын сүрөттөрү камтылган, мындан башка “Консулдук эсеп” АМСда жарандарды сүрөткө тартуу функциясы каралган. Муну менен бирге сүрөттөрдү берүү зарылчылыгы консулдук эсепке туруу максатында жаран тарабынан документтер аралыктан тапшырылган учурда сакталат.

3) Жарандарды консулдук эсептен чыгаруу маселелерин регламенттеген пунктту айкындоо, өзгөчө жарандардын арызы жок консулдук эсептен чыгаруу жаран каза болгон же анын жарандыктан чыккан учурда ишке ашышы мүмкүн экенин аныктоо. Ошондой эле Кыргыз Республикасынын жаранын консулдук эсептен чыгаруу анын Кыргыз Республикасына кеткен учурда Кыргыз Республикасынын аймагында жашаган жери боюнча катталган учурда калкты каттоо чөйрөсүндө ыйгарым укуктуу мамлекеттик органда караштырылат. Бул өзгөртүүлөр консулдук эсепте болгон жарандардын тизмесин актуалдаштырууга багытталган.

4) Токтомдун жана ага болгон тиркемелердин бүтүндөй тексти боюнча редакциялык өзгөртүүлөрдү киргизүү.

**3. Ыктымалдуу социалдык, экономикалык, укуктук, укук коргоочулук, гендердик, экологиялык, коррупциялык кесепеттери тууралуу маалымат**

Ушул токтомдун долбоорун кабыл алуу социалдык, экономикалык, укуктук, укук коргоочулук, гендердик, экологиялык, коррупциялык кесепеттерге алып келбейт.

**4. Коомдук талкуунун жыйынтыгы жөнүндө маалымат.**

«Кыргыз Республикасынын ченемдик укуктук актылары жөнүндө»Кыргыз Республикасынын Мыйзамынын 22-беренесине ылайык бул токтомдун долбоору коомдук талкулоого тийиштүү.

**5.Долбоордун мыйзамдарга шайкеш келүүсүн талдоо**.

Сунушталган долбоор колдонуудагы мыйзамдардын, ошондой эле Кыргыз Республикасы катышуучу болгон, белгиленген тартипте күчүнө кирген эл аралык келишимдердин ченемдерине каршы келбейт.

**6. Каржылоо зарылдыгы жана каржы булактары жөнүндө маалымат**

Кыргыз Республикасынын Өкмөтүнүн ушул токтомунун долбоорун кабыл алуу Кыргыз Республикасынын республикалык бюджетинен кошумча финансылык чыгымдарды талап кылбайт.

**7.Жөнгө салуучулук таасирине жүргүзүлгөн талдоо жөнүндө маалымат**

Ишкерлик субъекттеринин иш-аракеттерине ченемдик укуктук актылардын жөнгө салуучулук таасирине талдоо жүргүзүү методикасына ылайык токтомдун долбоорунун жөнгө салуучу таасирине талдоо жүргүзүү талап кылынбайт.

**Кыргыз Республикасынын**

**тышкы иштер министрдин**

**биринчи орун басары Н.Ниязалиев**